‘Ons is uitgejou oor oomblik van stilte-versoek ná Roedtan-plaasaanval’Foto: Pexels Marcelle Maritz, VF Plus-raadslid in die Mogalkwena-munisipaliteit en leier van die VF Plus in Limpopo, sê dié party is uitgejou tydens ŉ raadsvergadering van dié plaaslike munisipaliteit ná ŉ versoek vir ŉ oomblik van stilte vir die vermoorde Van Zyl-egpaar van Limpopo. Maroela Media het vroeër berig die Van Zyl-egpaar is op 20 Augustus deur ŉ familielid dood op hul plaas aangetref. Piet van Zyl was ŉ bekende renosterboer van die omgewing. Lt.kol. Moatshe Ngoepe, woordvoerder van die polisie, het gesê ŉ onbekende groep verdagtes het glo die egpaar se slaapkamerdeur in die oggendure afgebreek en hulle oorrompel. Hulle is aangehou met pistole terwyl die huis geplunder is. ŉ R100 000-beloning is intussen deur die familie uitgeloof vir enigiemand wat met meer inligting oor die voorval vorendag kan kom. “Die reaksie van die ander politieke partye het my tot in my diepste wese geskok. Die EFF-raadslede het my uitgejou en van die ander raadslede het selfs gelag. Daar is so ŉ groot bohaai opgeskop omdat ek vir ŉ oomblik van stilte vir slagoffers van ŉ grusame moord gevra het, dat ek die menslikheid van sommige van die raadslede betwyfel,” het Maritz gesê. “Geen ander party het my versoek ondersteun nie. Die VF Plus veroordeel grusame aanvalle op ons land se boere en hul werkers ten sterkste. Ons veroordeel ook ander politieke partye se argelose houding jeens hierdie geweldige probleem wat elke landsburger direk of indirek raak. Ons is veronderstel om ŉ voorbeeld stel, daarom is die optrede deur die Mogalkwena-raadslede skokkend en uiters kommerwekkend.”